**Oleg Dmitrijevič Kononenko** (rus. Олег Дмитриевич Кононенко, \* 21. jún 1964, Čardžou) je od marca 1996 ruský kozmonaut. Roku 2008 absolvoval polročný vesmírny let na Medzinárodnú vesmírnu stanicu (ISS), ktorý si v zopakoval od decembra 2011 do júla 2012 v rámci Expedícií 30 a 31.

Život
-----

### Mladosť

Oleg Kononenko sa narodil v rodine vodiča Dmitrija Kononenka žijúcej v meste Čardžou v Turkménsku. Po ukončení strednej školy jeden rok pracoval v miestnych leteckých dielňach. Vyštudoval Charkovský letecký inštitút N. J. Žukovského so špecializáciou na letecké motory. Potom sa v CKSB Progress v Samare zaoberal spracovaním dokumentácie elektroinštalacií satelitov.

### Kozmonaut

V polovici deväťdesiatych rokov prejavil záujem o profesiu kozmonauta, prešiel potrebnými lekárskymi prehliadkami a 9. februára 1996 bol Štátnou medzirezortnej komisiou odporučený na post kozmonauta CKSB. Dňa 29. marca 1996 zástupcovia Roskosmosu, RKK Energija a CPK rozhodli o vybratí Kononenka medzi kandidátov na kozmonautov za CKSB a 1. júna toho istého roka bolo zmenené jeho zaradenie v CKSB Progress z "vedúci inžinier-konštruktér" na "skúšobný kozmonaut". V CPK absolvoval dvojročnú všeobecnú kozmickú prípravu a 20. marca mu bola priznaná kvalifikácia "skúšobný kozmonaut". Od októbra 1998 sa pripravoval na let na Mir. K 5. januáru 1999 bol príkazom riaditeľa Roskosmosu prevedený z CKSB Progress do RKK Energija. Samarská CKSB tak stratila svojho prvého a posledného kozmonauta. 

V decembri 2001 bol vymenovaný za palubného inžiniera záložnej posádky 3. návštevnej expedície na ISS, jeho veliteľom bol Gennadij Padalka. Let Sojuzu TM-34 sa uskutočnil v apríli 2002.

V marci 2002 bol zaradený do hlavnej posádky Expedície 9 s Padalkou a Michaelom Finckeom, štart bol naplánovaný na jeseň 2003. Po havárii raketoplánu Columbia prešli plány letov na ISS zásadnou revíziou, v priebehu ktorej Kononenko z posádky vypadol.

### Prvý let

Vo februári 2007 bol vybraný do Expedície 17 vo funkcii palubného inžiniera. Do vesmíru odštartoval 8. apríla 2008 v Sojuze TMA-12 so Sergejom Volkovom a Kórejkou Ji So-jon. I So-jon sa čoskoro vrátila v Sojuze TMA-11 s členmi predošlej Expedície 16 a Volkov s Kononenkom zostali spolu s Garrettom Reismanom na stanici. V júni 2008 Reismanna nahradil Gregory Chamitoff. Počas letu Kononenko dvakrát vystúpil do vesmíru, celkom strávil v otvorenom kozme 12 hodín a 12 minút. Po šiestich mesiacoch boli Volkov a Kononenko vystriedaný dvojicou Michael Fincke, Jurij Lončakov a 24. októbra 2008 pristáli v Kazachstane. 

### Druhý let

21. decembra 2011 o 13:16 UTC z kozmodrómu Bajkonur odštartovala kozmická loď Sojuz TMA-03M. Na jej palube boli okrem Kononenka aj André Kuipers a Donald Pettit. Na ISS dorazili o dva dni neskôr a pripojili sa k posádke ISS a Expedícii 30.

Počas pobytu na Medzinárodnej vesmírnej stanici mala jej posádka jedinečnú možnosť pozorovať prelet kométy Lovejoy mimo Zemskej atmosféry. Kononenko a Škaplerov vykonali viac ako 6-hodinový výstup do otvoreného vesmíru, aby premiestnili žeriav Strela-1 z modulu Pirs na Poisk, nainštalovali skúšobné vzorky materiálov a pozbierali iné vzorky spod izolácie servisného modulu Zvezda pre zisťovanie prežitia nejakých živých organizmov.
23. marca 2012 k ISS dorazila automatická zásobovacia loď „Edoardo Amaldi" Európskej vesmírnej agentúry (ESA). Už o necelý mesiac (22. apríla) k ISS dorazila ruská automatická zásobovacia loď *Progress M-15M*, ktorej záverečné manévre kontroloval Kononenko spolu so Škaplerovom.

Odchodom kozmonautov Daniela Burbanka, Antona Škaplerova a Anatolija Ivanišina 27. apríla 2012 bola ukončená Expedícia 30 a začala sa Expedícia 31.

15. mája 2012 k ISS dorazila posádka v zložení Joseph Acaba, Gennadij Padalka a Sergej Revin, ktorí doplnili Expedíciu 31. 25. mája k ISS dorazila prvá komerčná kozmická loď spoločnosti SpaceX, Dragon. Na vesmírnu stanicu priviezla 544 kg zásob, vrátane jedla, odevov, laptopu a 15-tich študentských experimentov pre prostredie v mikrogravitácii. Po naložení 660 kg nákladu ho bezpečne dopravila na Zem.

Kononenko s Kuipersom a Pettitom svoju misiu ukončili 1. júla 2012 o 4:47 GMT a už o necelé 4 hodiny neskôr pristáli v Kazachstane.

Referencie
----------

1. 1 2 3  IVANOV, Ivan, a kol. *Космическая энциклопедия astronóm* [online]. Moskva: rev. 2009-04-05, [cit. 2009-04-11]. Kapitola Олег Дмитриевич Кононенко. Dostupné online. (po rusky)
2. ↑  ALEŠ, Holub. *MEK. Malá encyklopédia kozmonautiky* [online]. REV. 2008-11-30, [cit. 2009-04-11]. Kapitola Kononěnko, O.D.. Dostupné online.
3. ↑  ALEŠ, Holub. *MEK. Malá encyklopédia kozmonautiky*. REV. 2008-10-31, [cit. 2009-04-11]. Kapitola Expedícia 17.
4. ↑   Russian Soyuz rocket blasts off. *ITN*, 21 December 2011. Dostupné online [cit. 2011-12-21]. [nefunkčný odkaz]
5. ↑  KLOTZ, Irene. New crew arrives at International Space Station. *Reuters*, 23 December 2011. Dostupné online [cit. 2011-12-23].  Archivované 2012-01-09 na Wayback Machine
6. ↑  "Incredible pictures of Comet Lovejoy taken by Space Station commander". *Daily Mail*, 23 December 2011. Retrieved 2012-01-04.
7. ↑  "Russian Cosmonauts Float Outside Space Station on Spacewalk". Space.com, 16 February 2012. Retrieved 2012-04-19.
8. ↑   *SpaceX Launches Private Capsule on Historic Trip to Space Station* [online]. Space.com, 22 May 2012. Dostupné online.
9. ↑   *Private cargo rocket launch a giant leap for space entrepreneur* [online]. 23 May 2012. Dostupné online. [nefunkčný odkaz]
10. ↑  BORA, Kukil. Three Expedition 31 Crew Members From International Space Station Land In Kazakhstan. *International Business Times*, 2 July 2012. Dostupné online [cit. 2012-07-02].

Iné projekty
------------

Commons
* Spolupracuj na Commons Commons ponúka multimediálne súbory na tému **Oleg Dmitrijevič Kononenko**

Zdroje
------

*Tento článok je čiastočný alebo úplný preklad článkov Oleg Kononěnko na českej Wikipédii (číslo revízie nebolo určené) a Oleg Kononenko na anglickej Wikipédii.*

* *Кононенко, Олег Дмитриевич* [online]. Samara: СамараБизнесКонсалтинг, [cit. 2009-05-17]. Dostupné online. Archivované 2010-11-28 z originálu. (po rusky)


|  |  |
| --- | --- |
| Portal | Kozmonautický portál |